Ριχάρδος, Δούκας του Γκλώστερ

Πρώιμα χρόνια

Ο Ριχάρδος γεννήθηκε στις 26 Αυγούστου 1944 στο Χάντλεϊ Κόμον του Μείζονος Λονδίνου. Ο πατέρας του ήταν ο Ερρίκος δούκας του Γκλόστερ, τρίτος γιος του Βασιλιά Γεωργίου Ε΄ και της Βασίλισσας Μαίρης. Η μητέρα του ήταν η Αλίκη, Δούκισσα του Γκλόστερ (πρώην Αλίκη Μόνταγκιου-Ντάγλας-Σκοτ), κόρη του Τζον Μόνταγκιου-Ντάγκλας-Σκοτ.
Βαπτίστηκε στο βασιλικό παρεκκλήσι των Αγίων Πάντων στο Μεγάλο Πάρκο του Γουίντσορ στις 20 Οκτωβρίου 1944 από τον Αρχιεπίσκοπο του Καντέρμπουρι Κόσμο Γκόρντον Λανγκ και απέκτησε τα ονόματα Ριχάρδος Αλέξανδρος Γουόλτερ Γεώργιος. Ανάδοχοί του ήταν η θεία του Βασίλισσα Ελισάβετ, η εξαδέλφη του Μαρία Λουίζα του Σλέσβιχ-Χόλσταϊν, η εξαδέλφη του Πριγκίπισσα Αλίκη, ο θείος του Γουόλτερ Μόνταγκιου Ντάγλας Σκοτ, ο εξάδελφός του Γεώργιος του Κέιμπριτζ, η θεία του Σύμπιλ Φιπς και ο Χάρολντ Αλεξάντερ. Εξαιτίας του πολέμου οι εφημερίδες δεν ανέφεραν την ακριβή τοποθεσία της βάπτισης, υπογραμμίζοντας μόνο ότι διεξήχθη σε ένα ιδιωτικό παρεκκλήσι της χώρας.
Ως εξ αρρενογονίας εγγονός του Βρετανού μονάρχη, απέκτησε από τη γέννησή του τον τίτλο Αυτού Βασιλική Υψηλότητα Πρίγκιπας Ριχάρδος του Γκλόστερ. Τη στιγμή, μάλιστα, της γέννησής του ήταν πέμπτος στη γραμμή διαδοχή του βρετανικού θρόνου. Όταν ο Ριχάρδος ήταν τεσσάρων μηνών, μετέβη με τους γονείς του στην Αυστραλία, όπου ο πατέρας του υπηρετούσε ως Κυβερνήτης-Στρατηγός από το 1945 έως το 1947. Η οικογένεια, έπειτα, επέστρεψε στο Μπάρνγουελ Μάνορ του Νορθάμπτονσαϊρ.

Εκπαίδευση και προσωπικά ενδιαφέροντα

Η πρώτη εκπαίδευση του Ριχάρδου πραγματοποιήθηκε στο σπίτι του. Αργότερα, βρέθηκε στο σχολείο Οίκος Γουέλσλεϊ στο Μπρόντστερς και στο Κολλέγιο Ήτον. Το 1963 εγγράφηκε στο Κολέγιο Μάγκνταλεν του Κέιμπριτζ, όπου σπούδασε αρχιτεκτονική και από το οποίο αποφοίτησε το 1966. Αργότερα, θα συνεχίσει μεταπτυχιακές σπουδές ως το 1971. Το 1966, ως μέρος της πρακτικής του εκπαίδευσης, εργάστηκε στο υπουργείο Εργασίας του Ηνωμένου Βασιλείου για ένα χρόνο.
Παρά το γεγονός ότι ο Ριχάρδος σχεδίαζε να ασχοληθεί με το επάγγελμα της αρχιτεκτονικής που σπούδασε, ο θάνατος του μεγαλύτερου αδελφού του Γουλιέλμου πρίγκιπα του Γκλόστερ το 1972 σε αεροπορικό δυστύχημα, τον άφησε πρώτο στη διαδοχή του δουκάτου του πατέρα του, ενώ αύξησε τις οικογενειακές του υποχρεώσεις και τα βασιλικά του καθήκοντα. Ως εκ τούτου, σταμάτησε την επαγγελματική του σταδιοδρομία στην αρχιτεκτονική και άρχισε να απασχολείται με καθήκοντα της βρετανικής βασιλικής οικογένειας.
Ο Ριχάρδος έχει εκδώσει τρία βιβλία με φωτογραφίες, τα οποία είναι τα εξής: On Public View: a Selection of London's Open-air Sculpture (Σε δημόσια θέα: Μια επιλογή υπαίθριων γλυπτών του Λονδίνου), The Face of London (Το πρόσωπο του Λονδίνου) και το Oxford and Cambridge (Οξφόρδη και Κέιμπριτζ). Ως λάτρης των αυτοκινήτων, ο Ριχάρδος υπήρξε πρόεδρος του Ινστιτούτου Προηγμένης Οδήγησης για περισσότερα από 32 χρόνια, από το 1971 ως το 2005.

Επίσημα καθήκοντα

Στις 10 Ιουνίου 1974 ο Ριχάρδος διαδέχτηκε τον πατέρα του στους τίτλους του ως Δούκας του Γκλόστερ, Κόμης του Όλστερ και Βαρόνος του Καλόντιν. Παρά ταύτα διατήρησε τον ενδιαφέρον του για την αρχιτεκτονική και την αρχιτεκτονική συντήρηση. Το 1972 έγινε εταιρικό μέλος του Βασιλικού Ινστιτούτου των Βρετανών Αρχιτεκτόνων και υπηρετεί ως Επίτροπος της Επιτροπής Ιστορικών Κτιρίων και Μνημείων της Αγγλίας (Αγγλική Κληρονομιά). Είναι προστάτης του βρετανικού κλάδου της μη κυβερνητικής και φιλανθρωπικής οργάνωσης Habitat for Humanity,  καθώς και της Κοινωνίας του Αγίου Γεωργίου της Νέας Υόρκης, και ο Πρόεδρος της οργάνωσης Κοινωνία του Λονδίνου.
Στις 10 Απριλίου 2008 ο Ριχάρδος ονομάστηκε πρύτανης του Πανεπιστημίου του Γούστερ. Με αυτό του το ρόλο παρευρίσκεται σε επίσημες τελετές και εκδηλώσεις και προωθεί το Πανεπιστήμιο στο εξωτερικό. Με τα καθήκοντά του ως πρύτανης παρευρέθηκε στα εγκαίνια της νέας βιβλιοθήκης του Πανεπιστημίου, που πραγματοποίησε η εξαδέλφη του Βασίλισσα Ελισάβετ Β΄ στις 11 Ιουλίου 2012.
Ο Ριχάρδος είναι επίσης προστάτης του σιδηροδρόμου της Κοιλάδας του Σέβερν, του εκπαιδευτικού φιλανθρωπικού οργανισμού Pestalozzi International Village και της οργάνωσης Κοινωνία του Ριχάρδου Γ΄. Στις 22 Μαρτίου 2015 παρευρέθηκε στην τελετή επαναταφής του Ριχάρδου Γ΄ στο Λέστερ.
Στις 19 Μαρτίου του 2013 ο Ριχάρδος εκπροσώπησε την Βασίλισσα Ελισάβετ Β΄ στο Βατικανό, κατά την τελετή ενθρόνισης του Πάπα Φραγκίσκου.